**Kære underviser**

Herunder finder du nogle oplysninger, som forhåbentlig giver svar på en del praktiske spørgsmål.

**Indgang**

Indgang sker gennem Tivolis Hovedindgang fra kl. 11. Da der kan være mange elever til Faglige Dage, må I påregne noget ventetid, både ved forlystelserne og ved indgangen.

**Billetter**

Billetterne gælder til den dato, der er anført på fakturaen. I skal selv printe billetterne ud, medbringe og vise dem ved gruppeindgangen i Tivoli. Bemærk, at der kan være flere filer med billetter i. Husk at printe dem alle sammen. **Det sparer tid ved indgangen, hvis én person afleverer det samlede antal billetter til kontrolløren ved indgangen.** Stemplet, som I får ved indgang, giver adgang til forlystelserne frem til kl. 15.00. Turpas til resten af dagen kan forudbestilles eller købes i Servicecenteret ved Hovedindgangen efter kl. 15.00 for 60 kr. pr. elev/lærer. Hvis man forlader Tivoli, kan man ikke entrere igen på samme billet.

**Opgaver**

**Inden turen går til Tivoli, skal du som lærer printe opgaverne og gennemgå dem med eleverne**. Det er IKKE muligt at få printet opgaver i Tivoli. Dog er der ved forlystelserne opsat QR-koder, der gør det muligt for eleverne at få opgaverne frem på smartphone/tablet. Under de Faglige Dage er der **IKKE** en underviser fra Tivoli til rådighed.

**Respekt**

På grund af flere episoder, hvor elever bl.a. har spredt ørepropper ud over skinnerne ved Dæmonen og smidt vand og kopper ud fra Det gyldne Tårn, vil vi gerne henstille til, at I inden Tivolituren tager en snak med jeres elever om at udvise respekt og tålmodighed. Vores kontrollører bestræber sig på at yde den bedste service og skal også mødes med respekt for det arbejde, de udfører. Derudover kan der være op mod 2000 elever i Haven, foruden andre gæster, hvorfor der naturligt vil være lidt ventetid ved nogle forlystelser. For at undgå unødige problemer opfordrer vi til, at alle elever har direkte telefonnummer til deres lærere. Derudover vil det også være muligt for jer selv eller eleverne at henvende sig til vores underviser (tlf. + 45 22 23 73 70) i tilfælde af alvorlige konflikter, så vi hurtigst muligt kan løse problemerne.

Ved gentagne overtrædelser af kontrollørernes henstillinger kan eleverne blive bortvist fra Haven.

**Forlystelser**

Hvis en forlystelse er midlertidigt lukket, er I desværre nødt til at springe den pågældende opgave over.

Akvariet er ind imellem lukket for opgaveløsning grundet arrangementer. Tirsdage og torsdage kan eleverne, grundet anden undervisning, først løse opgaver i akvariet efter kl. 12.30.

**Mad**

Havens mange spisesteder vil være åbne hele dagen, men I er meget velkomne til at tage madpakker med. Disse kan fx spises på græsset ved Plænen eller ved bænkene foran undervisningslokalet. Husk at I ikke må medbringe glasflasker.

Med venlig hilsen

Christina Høj

Undervisning i Tivoli

undervisning@tivoli.dk

+45 22237370